
Az aszályosság vizsgálata MODIS műholdképekből számított spektrális indexekkel Magyarországon

A tanulmányban egy új távérzékelésen alapuló aszálymutató, a differenciált aszályindex (Difference Drought Index, DDI) került bemutatásra. A DDI-t a Terra műhold MODIS szenzora által felvételezett felszíni reflektanciaadatokra számítottam, a látható vörös (hullámhossz, λ=645 nm), a közeli infravörös (λ=858 nm) és a középső infravörös (λ=2130 nm) spektrális sávok használatával.
A növényzet biofizikai állapotának jellemzésére vegetáció- és vízindexeket képeztem, melyekből aszályindex számítható. A spektrális vegetációindexek közül a DVI-t (Difference Vegetation Index, differenciált vegetációindex), az NDVI-t (Normalized Difference Vegetation Index, normalizált differenciált vegetációindex) és az EVI-t (Enhanced Vegetation Index, továbbfejlesztett vegetációindex), a vízindexek közül a DWI-t (Difference Water Index, differenciált vízindex) és az NDWI-t (Normalized Difference Water Index, normalizált differenciált vízindex), valamint az aszályindexek közül a DDI mellett az NDDI-t (Normalized Difference Drought Index, normalizált differenciált aszályindex) is vizsgáltam.
A differenciált aszályindex alkalmazhatónak bizonyult az aszály intenzitásának számszerűsítésére, azonban a referenciaadatokkal történő összehasonlítás során az NDWI összességében jobban teljesített a többi indexnél.
A vizsgálat során megerősítést nyert, hogy a vízindexek érzékenyebben reagálnak az aszályos körülményekre, mint a vegetációindexek, azaz a növényzet levélzetének vízvesztesége nagyobb, mint a kloroplaszt klorofilltartalmának csökkenése aszály idején. A jövőben ezért várhatóan előtérbe kerülnek majd azok az indexek, amelyek segítségével a vegetáció víztartalmában bekövetkező biofizikai változásokat nagyobb érzékenységgel lehet majd szemmel kísérni.
További vizsgálatok szükségesek a növényzet biofizikai változásainak NDWI-vel való nyomon követésére, valamint visszamenőleg, a rendelkezésre álló műholdképeket is fel kellene dolgozni, hogy az így nyert nagy mennyiségű információt fel lehessen használni az aszályok rövid távú előrejelzésére Magyarországon.



